La Junta de Govern aprova el seu pronunciament desfavorable a l'acta de delimitació que trau del domini públic el malecó de Menera
08 d’octubre 2021

![Imagen 2](/media/dvgprxzz/c_quico-fernandez-2020.jpg)

​![Imagen sin texto alternativo.](/es-va/Actualidad/PublishingImages/Octubre 2021/93C_Malecon.jpg)  
  

La Junta de Govern Local de l'Ajuntament de Sagunt ha aprovat este matí emetre pronunciament municipal desfavorable a l'acta de fitació de delimitació dels béns de domini públic marítim terrestre d'uns 400 ml en el conegut com a malecó de Menera de Port de Sagunt realitzada per la Demarcación de Costas a València, dependent de la Direcció General de la Costa i la Mar del Ministerio para la Transición Ecológica y el Reto Demográfico..

Esta delimitació pretén identificar la ubicació física de la finca registral 37.075, en els termes de la proposta de data 21.9.2021 el que deixaria fora del domini públic marítim terrestre la zona del malecó, una gran part de la via pública que dona accés al passeig marítim i una nau en desús i part del terreny confrontant al mur Nord del port marítim.

La Junta de Govern considera que la proposta de delimitació és un mal plantejament d'entrada, il·legal segons el parer de l'Ajuntament de Sagunt; i alarmant la persistència en la posició estatal de no pretendre canviar res 7 mesos després de l'inici de la informació pública i 6 mesos després de tindre coneixement per escrit de l'argumentació municipal, que es diu no haver-se llegit si més no. A més entén que es dona l'agreujant que estes irregularitats estan afectant la indisponibilitat a favor de particulars d'uns terrenys protegits constitucionalment (art. 132 de la Constitució espanyola de 1978).

En este pronunciament desfavorable s'argumenta que si hi ha una proposta sotmesa a informació pública, amb unes al·legacions presentades, no és admissible 6 mesos després, realitzar un acte d'execució material de la proposta inicial sense haver analitzat i valorat les al·legacions fetes fins hui, i més si les mateixes tenen un fonament tan sòlid com les municipals.

 ![Imagen sin texto alternativo.](/es-va/Actualidad/PublishingImages/Octubre 2021/93c2 malecon.jpg)  
  

La Junta de Govern insistix en les al·legacions formulades segons els seus propis acords de 12 i 26 de març de 2021 en el sentit que, en primer lloc, la proposta estatal de localització de física de la finca registral 37.075 torna a incórrer en el mateix vici de predeterminació del resultat que va anul·lar l'anterior pronunciament, sense tindre en compte l'evolució del litoral des de 1915, incloent terrenys que en eixe moment estaven ocupats per aigües marines. De fet, segons s'indica per la Junta de Govern, la proposta de la Demarcación de Costas no compta amb un estudi geomorfològic que avale on estan els terrenys guanyats a la mar amb l'obra finalitzada en 1915. Més aviat al contrari, l'estudi geomorfològic que obra en l'expedient és de març de 2020 i no part de la premissa de localitzar estes obres que es consideren límit màxim d'una patrimonialització privada.

D'altra banda, una altra de les al·legacions és que l'Estat ha exclòs en la proposta de delimitació a favor de la mercantil Prosagunsa la finca 20.388 que és propietat del propi Estat ja que pertany a Cofivacasa. L'Ajuntament de Sagunt no nega l'existència de la finca 37.075 ni la seua titularitat privada, però sí que discrepa de la seua localització física concreta, segons la proposta del Ministeri de 16 de febrer de 2021. Segons l'ajuntament més d'un 80% de la proposta o està fora del títol constitutiu de la propietat o bé afecta a títols (propietat) de tercers.

Per este motiu, la Junta de Govern ja va reclamar la incorporació de l'estudi geomorfològic realitzat per Geozone a petició municipal i que va ser facilitat a la Demarcación de Costas juntament amb les al·legacions del 12 de març de 2021 perquè siguen tingudes en compte les seues conclusions per a determinar la vertadera ribera de la mar i que en cas que no s'accepte això es va sol·licitar que la Demarcación de Costas practique un estudi geomorfològic nou que tinga en compte les premisses d'evolució del litoral des de 1915 i les mostres del qual tinguen una profunditat mínima de 4 metres. 

 ![Imagen sin texto alternativo.](/es-va/Actualidad/PublishingImages/Octubre 2021/93c3 malecon.jpg)  
  

El regidor delegat d'Urbanisme, Quico Fernández, ha declarat sobre este assumpte que: «**Evidentment este pronunciament desfavorable estava anunciat perquè la Demarcación de Costas i la Direcció General del Ministeri no han modificat en absolut la proposta inicial que ja va tombar l'Audiència Nacional. Això és molt sorprenent i molt desagradable perquè, tal com explicitem, els propis representants de la Demarcación de Costas van admetre que no s'havien llegit les nostres al·legacions. És a dir, que sis mesos després de plantejar una proposta a la qual presentem al·legacions, ens diuen que les al·legacions que presenta l'Ajuntament de Sagunt, no han sigut analitzades**».

Este fet, li porta a concloure que cada vegada és més evident que hi ha una predeterminació d'eixa línia de delimitació del domini públic. «**És a dir, la Demarcación de Costas i el Ministeri a través de la Direcció General estan ja amb una posició de partida que no atén cap mena de raó, ni a una sentència desfavorable de l'Audiència Nacional, ni a unes proves aportades per l'Ajuntament i que ells no han contradit, que demostren que les pretensions de Prosagunsa no tenen cap eixida perquè evidentment és un domini públic natural i això no es pot llevar del Domini Públic Marítim Terrestre**».

Fernández també s'ha referit al fet que en el terreny que es pretén excloure del domini públic i delimitar com a propietat de Prosagunsa es trobe la parcel·la de Cofivacasa, «**que té una nota registral anterior i que és una entitat del propi Estat, i l'Estat no estarà fent negoci a costa del municipi. El que hauria de fer, en tot cas, l'Estat és cedir esta parcel·la pública al Ministeri de Medi Ambient i per tant, posar-la a la disposició de l'ús públic d'esta part del malecó. Espere que hi haja una rectificació. Espere que ens puguen rebre prompte en el ministeri per a aclarir, a més a la més alta instància de la Direcció General, la nostra postura. Ací no es tracta només de manifestar una disconformitat, sinó el que volem és denunciar l'absoluta arbitrarietat amb la qual estan actuant i, per tant, per això el nostre pronunciament és molt contundent perquè la postura del Ministeri ens sembla impresentable i indignant**».​

 ![Imagen sin texto alternativo.](/es-va/Actualidad/PublishingImages/Octubre 2021/93C_c4malecon_IMG_2893.jpg)  
  

*   [](http://www.facebook.com/sharer.php?u=https://aytosagunto.es/va/actualitat/la-junta-de-govern-aprova-el-seu-pronunciament-desfavorable-a-l-acta-de-delimitacio-que-trau-del-domini-public-el-maleco-de-menera/ "Facebook")
*   [](http://twitter.com/share?url=https://aytosagunto.es/va/actualitat/la-junta-de-govern-aprova-el-seu-pronunciament-desfavorable-a-l-acta-de-delimitacio-que-trau-del-domini-public-el-maleco-de-menera/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-junta-de-govern-aprova-el-seu-pronunciament-desfavorable-a-l-acta-de-delimitacio-que-trau-del-domini-public-el-maleco-de-menera/ "Linked In")
*   [](mailto:?body=https://aytosagunto.es/va/actualitat/la-junta-de-govern-aprova-el-seu-pronunciament-desfavorable-a-l-acta-de-delimitacio-que-trau-del-domini-public-el-maleco-de-menera/)